b'\n_START_ARTICLE_\nAgnolo Gaddi\n_START_PARAGRAPH_\nAnjolas Gadis (it. Agnolo Gaddi, apie 1345\xe2\x80\x931396\xc2\xa0m.)\xc2\xa0\xe2\x80\x93 ital\xc5\xb3 protorenesanso dailininkas i\xc5\xa1 Florencijos.\n_START_SECTION_\nBiografija\n_START_PARAGRAPH_\nAnjolas Gadis gim\xc4\x97 apie 1345\xc2\xa0m. tikriausiai Florencijoje. Jo t\xc4\x97vas Taddeo Gaddi buvo dailininkas, kaip ir senelis Gaddo Gaddi. Bent vienas i\xc5\xa1 jo broli\xc5\xb3, D\xc5\xbeovanis, taip pat buvo dailininku. Pirm\xc4\x85 kart\xc4\x85 Anjolas pamin\xc4\x97tas 1369\xc2\xa0m. gav\xc4\x99s u\xc5\xbemokest\xc4\xaf u\xc5\xbe darbus Vatikane kartu su savo broliu ir Giovanni da Milano. Jo stilius buvo paveiktas t\xc4\x97vo dail\xc4\x97s, Andrea Orcagna ir Giovanni da Milano. Anjolas Gadis savo k\xc5\xabryboje naudojo realistin\xc4\xaf detali\xc5\xb3 vaizdavim\xc4\x85, daugiausiai tap\xc4\x97 pasakojamo pob\xc5\xabd\xc5\xbeio scenas ir i\xc5\xa1tisus pasakojamuosius fresk\xc5\xb3 ciklus. 1360\xe2\x80\x931370\xc2\xa0m. jis atliko daug darb\xc5\xb3 Santa Maria Novella ba\xc5\xbeny\xc4\x8dioje Florencijoje, \xc4\xafskaitant Rossi de\xe2\x80\x99Strozzi koply\xc4\x8dios dekoravim\xc4\x85. 1373\xc2\xa0m. jis prad\xc4\x97jo Kastelani\xc5\xb3 koply\xc4\x8dios dekoravim\xc4\x85 kartu su kitais menininkais, tarp j\xc5\xb3 Gherardo Starnina, \xc5\xa0v. Kry\xc5\xbeiaus bazilikoje Florencijoje. Nutap\xc4\x97 du \xc5\xbeinomus triptikus (vienas Volterso galerijoje Baltimor\xc4\x97je, kitas Parmos nacionalin\xc4\x97je galerijoje)._NEWLINE_1380\xc2\xa0m. Anjolas Gadis pamin\xc4\x97tas d\xc4\x97l \xe2\x80\x9eGerosios naujienos\xe2\x80\x9c paveikslo (nei\xc5\xa1lik\xc4\x99s). Giorgio Vasari mini \xc5\xa1io laikotarpio jo darbus Florencijos Santa Maria del Carmine ba\xc5\xbeny\xc4\x8dioje (nei\xc5\xa1lik\xc4\x99). Kitas k\xc5\xabrinys yra Madonos paveikslas (Londono nacionalin\xc4\x97 galerija). 1383\xe2\x80\x931386\xc2\xa0m. Anjolas minimas suk\xc5\xabr\xc4\x99s medalionus Lanci lod\xc5\xbeijoje Florencijoje. 1380\xe2\x80\x931390\xc2\xa0m. Anjolas Gadis dirbo \xc5\xa0v. Kry\xc5\xbeiaus bazilikoje, suk\xc5\xabr\xc4\x97 fresk\xc5\xb3 cikl\xc4\x85 Tikrojo Kry\xc5\xbeiaus tema. 1387\xe2\x80\x931395\xc2\xa0m. jo vardas minimas tarp Santa Maria del Fiore fasado skulpt\xc5\xabr\xc5\xb3 projekt\xc5\xb3 autori\xc5\xb3. Paskutinius metus dailininkas dirbo Prato katedroje, minimas u\xc5\xbemokestis u\xc5\xbe darbus katedros Sacra Cintola (kitaip Sacro Cingolo) koply\xc4\x8dioje. Anjolas Gadis mir\xc4\x97 1396\xc2\xa0m. nebaig\xc4\x99s altorinio paveikslo \xe2\x80\x9eNukry\xc5\xbeiavimas\xe2\x80\x9c San Miniato al Monte ba\xc5\xbeny\xc4\x8dioje Florencijoje. Jo dail\xc4\x97 paveik\xc4\x97 Lorenzo Monaco ir Gherardo Starnina k\xc5\xabryb\xc4\x85.'